Det ligner et nedløbsrør men det er en kunstig colorado-skede med gel indeni og lunken vand udenom. For enden hænger en flaske til sædopsamling. Med det udstyr er Ib Kirk ejer af stutteri og hingstestation Katrinelund ved Øster Assels på Mors klar til tappe sæd fra udvalgte hingste. - Vi tørrer en brunstig hoppe i skeden. Det er nok til, at hingsten kommer ”in the mood”, forklarer Ib Kirk og tilføjer, at hingstene er meget forskellige i programmet Fast Arbejde, som du kan se i videoen herover. Hingsten springer op, når den er klar Det gør han fire dage om ugen i sæsonen sammen med sin medhjælper. I lokalet er der ingen hoppe, men der er noget, der minder om det. Hingsten får en gang snus, og det er ikke ind-sovset gæret tobak. - Nogle har masser af libido og kommer med tilbagestrøget hår. Andre, især de unge hingste, har lige brug for lidt mere tid og får en bedre rejsning, hvis der står en hoppe i vinduet og kigger ind i sædtapningsrummet. Når hingsten er klar, springer den op på fantomet, som er et surrogat for hoppen, og tømmer sin sæd ud i den kunstige skede. Sæden bliver fragtet til andre lande På en sæson gennemfører hingstestationen 800 tapninger. Udbyttet er ca. 24.000 milliliter, som 500 hopper får gavn af. Ib Kirk fortæller, at 70 procent af omsætningen kommer fra hingste-stationen, der er EU-godkendt. Via en kurer-ordning bliver sæden fragtet rundt i hele Danmark og også i Sverige og Tyskland. Det sker enten som råsæd, kølesæd eller frostsæd. Fire dage om ugen tilbagelægger chaufføren 600 kilometer på sin sæd-tur. Ville have været jurist Ib Kirk er tredje generation, der har heste på Katrinelund. Både far og farfar var også hingste-bønder, og egentligt havde IB Kirk lidt andre planer. Han blev student og ville læse jura. - Men så kom min far lidt til skade, og jeg kom hjem, red til mange stævner og fik en hingst. Pludselig var jeg hingste-holder på Mors, fortæller Ib Kirk. Juraen har han senere giftet sig til. Hans Kone Marie Krabbe arbejder deltid som jurist, resten af tiden bruger hun på hestene. - Hvis vi talte timer og betragtede det som rent arbejde og virksomhed, så var det ikke sjovt. Men det er heller ikke sådan, det er for os. Det er vores fritidsinteresse, virksomhed og job i en skøn forening. En livsstil som foregår alle ugens dage, forklarer Marie Krabbe. Et ord er et ord På Katrinelund er der 100 heste, og stedet fungerer også som uddannelses-stald for egne og andres heste både i dressur og spring. - I bedækningssæsonen bruger jeg mest tid med at forberede og tappe sæd i hingste-stalden, men ellers står jeg meget på jorden og hjælper rytterne. Vi uddanner vores egne ungheste og tager heste ind for avlere, som vi produktforædler og gør klar til kunder, så de kommer fra nær og fjern og køber heste her på Katrinelund. Vi er et bindeled mellem avlen og sporten, forklarer Ib Kirk. Han har otte ansatte og driver forretning ud fra princippet: et ord er et ord. Og det har givet succes. - Vores sted er et af de få, som rent faktisk lever af det. Kapitalen kommer fra faget og ikke udefra. Jeg er lidt stolt over, at det faktisk kan lade sig gøre.

Referat:
Ib Kirk ville egentlig have været jurist, men sådan gik det langt fra. I dag kommer kunderne langvejs fra for at købe hans heste.